Lørdag kunne borgerne i Vester Hjermitslev med egne ører opleve, hvor meget lægehelikopteren komme til larme, hvis den får base udenfor byen.

Interesserede og naboer til den planlagte helikopterbase mellem Saltum og Vester Hjermitslev havde lørdag ved middagstid taget opstilling for at se - og ikke mindst høre - hvad der venter dem. - Larmen fra helikopteren er jo ikke meget værre, end når en bil kører forbi. Hvis jeg sidder i stuen og ser tv, tror jeg slet ikke vil kunne høre den, siger John Lovmand, der er af de nærmeste naboer til den planlagte base. Indtil onsdag kan borgere komme med indsigelser mod det lokalplanforslag, der vil tillade at bygge en lægehelikopterbase på en mark lidt nord for Vester Hjermitslev, men tilsyneladende er der ikke den store modstand mod den planlagte helikopterbase. TV2 Nord har lørdag ikke mødt nogen, der er sure over udsigten til, at have en lægehelikopter flyvende hele døgnet rundt med op mod 3.000 starter og landinger hvert år. Heller ikke selv om helikopteren kommer til at larme op mod 85 db om natten, når den overflyver Vester Hjermitslev. - Øget tryghed og nye arbejdspladser til byen. Det er positivt, så betyder den smule larm ikke så meget, siger Michael Vagner Hjørringgaard, der også er ude for at fornemme hvad det vil sige, at få en lægehelikopter flyvende rundt over Vester Hjermitslev. Ifølge formanden for Teknik- og Miljøudvalget i Jammerbugt Kommune, socialdemokraten Jens Chr. Golding, er der indtil nu ikke kommet én eneste indsigelse mod lokalplanforslaget, der skal lovliggøre helikopterbasen. - Jeg tror, at den her lokalplan vil køre glat igennem. Ingen er utilfredse med at få et redningsfartøj lige udenfor døren, siger Jens Chr. Golding. Siden lægehelikopteren i Nordjylland blev taget i brug for godt et år siden, har den haft midlertidig base i Aalborg, altså indtil der bliver bygget en ny base nær Saltum. Placeringen blev aftalt mellem den tidligere Regering og Dansk Folkeparti. Det ventes, at den ny lægehelikopterbase vil kunne tages i brug i sommeren 2021. Her kan du finde lokalplanforslaget, der skal lovliggøre lægehelikopterbasen. Her kan du finde ansøgningen om tilladelse til lægehelikopterbasen.